በማኅበራዊ የመገናኛ ዘርፎች ሁሉ በግዝፈቱ የሚስተካከለው የለም። አንድ ቢሊዮን ሊጠጋ ጥቂት የቀሩት አባላትንም ይዟል፤ ፌስቡክ። ከስምንት ዓመታት በፊት እንደዋዛ በዩኒቨርሲቲ መኝታ ክፍል ውስጥ ሲጀመር ለጥቂት ተማሪዎች ታስቦ ነበር። ያኔ ታዲያ የዳቦ ስሙን „thefacebook“ አሰኝቶ ብቅ ሲል በመጀመሪያው ቀን ወዲያውኑ 650 ሰዎች ተሽቀዳድመው ለአባልነት እጃቸውን አነሱ። ዛሬ ይኸው ፌስ ቡክ 900 ሚሊዮን አባላት እንዳሉት ይነገራል። ይህ አኃዝ የአሜሪካ የሕዝብ ብዛትን በሶስት እጥፍ የሚልቅ ነው። ያም ብቻ አይደለም፤ ግዙፍ ድርጅት ለመሆን በቅቶ አጠቃላይ ዋጋው 104 ቢሊዮን ደርሷል። ፌስቡክ ከቀናት በፊት ኒውዮርክ ውስጥ በአክሲዮን ገበያ ለህዝብ ሲቀርብ ሰዉ በሽሚያ ነበር ሲገዛው የዋለው። የዋል ስትሪቱ የአክሲዮን ደላላ ሉዊስ ሱልሴንቲ የአክሲዮን ሽያጩን ስኬት ቀድመው ነበር የተነበዩት።
